钦定古今图书集成/理学汇编/学行典/第051卷 > 《和性》梁·刘勰
## 钦定古今图书集成/理学汇编/学行典/第051卷 > 《和性》梁·刘勰

夫欧冶铸剑，太刚则折，太柔则卷。欲剑无折，必加其
锡；欲剑无卷，必加其金。何者？金性刚而锡质柔，刚柔
均平，则为善矣。良工涂漆，缓则难晞，急则弗牢，均其
缓急，使之调和，则为美也。人之含性，有似于兹。刚者
伤于严猛，柔者失于软懦，缓者悔于后机，急者败于
懁促。故铸剑者使金不至折，锡不及卷；制器者使缓
而能晞，急而能牢；理性者使刚而不猛，柔而不懦，缓
而不后机，急而不懁促，故能剑器兼善，而性气淳和
也。昔徐偃王软而国灭，齐简公懦而身亡，此性太柔
之失也。晋阳处父以纯刚取害，郑子阳以严猛致毙，
此性太刚之过也。楚子西宽而招败，邾庄公懁而自
祸，此性褊急之灾也。西门豹性急，佩韦皮以自缓；董
安于性缓，带丝弦而自急。彼各能以一物所长，攻其
所短。故阴阳调，天地和，刚柔均，人事和也。阴阳不和
则水旱失节，刚柔不均则强弱乖政，水旱失节则岁
败，强弱乖政则身亡。是以智者宽而栗，严而温，柔而
毅，猛而仁，刚而济其柔，柔抑其强，强弱相参，缓急相
弼。以斯善性，未闻误物而有“悔吝”者也。